། །དབུ་མ་ལུགས་ཀྱི་སེམས་བསྐྱེད་ཀྱི་ཆོ་ག་བཞུགས།། ༄༅། །བླ་མ་དང་འཇམ་པའི་དབྱངས་ལ་གུས་པས་ཕྱག་འཚལ་ལོ། །བྱང་ཆུབ་ཀྱི་མཆོག་ཏུ་སེམས་བསྐྱེད་པའི་ཆོ་གའོ། །སྙིང་པོ་རབ་རྒྱས་ཟེའུ་འབྲུའི་ཕྲེང་ལྡན་ཆེར་བཀྲའི་ལོ་མ་ལས་འཕྲོས་དྲི། །སྦྲང་བུ་སྒྲ་སྙན་སྦྲང་རྩིའི་དྲིས་རབ་དྲེགས་པའི་ང་རོ་དར་དིར་གྱི། །ཕྲེང་བའི་དུམ་འཁྲུགས་འཁྲིགས་པའི་གདུགས་འཛིན་ཆུ་སྐྱེས་ཚལ་རབ་མདངས་དགའ་ལྟར། །རྒྱལ་བ་རྒྱལ་སྲས་རང་རྒྱལ་གྱིས་བསྟེན་འཇམ་དབྱངས་རྒྱལ་བ་རྒྱལ་གྱུར་ཅིག །གཙུག་ན་ཟླ་བ་ཡིད་ཀྱི་སྲུབ་ཤིང་སྡེ། །དཔལ་མོ་ལ་དགའ་ལྷ་དབང་བྲམ་ཟེའི་རྫས། །གང་གི་ཞབས་རྡུལ་ཉིན་རེ་གུས་མཆོད་པ། །ཀུན་མཁྱེན་དེ་ལ་བདག་ཀྱང་སྤྱི་བོས་འདུད། །དུས་གསུམ་རྒྱལ་བ་ཀུན་གྱི་གཤེགས་པའི་ཤུལ། །རྒྱལ་སྲས་རྣམས་ཀྱི་བགྲོད་པ་གཅིག་པའི་ལམ། །དཔལ་ལྡན་བྱང་ཆུབ་མཆོག་གི་གཞིར་གྱུར་པ། །བློ་ལྡན་རྣམས་ཀྱི་སྡོམ་པ་བདག་གིས་བཤད། །དཔལ་ལྡན་སྡོང་པོ་བཀོད་པའི་མདོ་དང་། ནམ་མཁའི་སྙིང་པོ་ལ་སོགས་པའི་རྗེས་སུ་འབྲང་བ། རྒྱལ་བའི་སྲས་ཀྱི་ཐུ་བོ་བྱང་ཆུབ་སེམས་དཔའ་ཆེན་པོ་འཇམ་དཔལ་གཞོན་ནུར་གྱུར་པའི་བཀའ་སྲོལ། མདོ་སྡེ་དུ་མ་ལས་ལུང་བསྟན་པའི་བདག་ཉིད་ཆེན་པོ་འཕགས་པ་ཀླུ་སྒྲུབ་ཀྱི་ཕྱག་ལེན། བརྩོན་པ་དམ་པའི་རྒྱན་དང་གོ་ཆས་མཛེས་པའི་དཔལ་ལྡན་ཞི་བའི་ལྷ་ལས་བརྒྱུད་པ། འཇམ་པའི་དཔལ་གྱིས་རྗེས་སུ་བཟུང་བའི་ཡོངས་སུ་རྫོགས་པའི་པཎྜི་ཏ་ཆེན་པོ་པུ་ཎྱ་ཤྲཱི་མི་ཏྲཱ་ལས་བརྒྱུད་པ། གཡེང་བ་མེད་པ་རྩེ་གཅིག་ཏུ་བསྒྲུབ་པའི་བརྟུལ་ཞུགས་ཀྱིས་རིང་པོར་མ་ལོན་པར་འཇམ་པའི་དབྱངས་ཀྱི་བྱིན་གྱིས་བརླབས་པས། ཕྱིན་ཅི་མ་ལོག་པའི་ཡེ་ཤེས་བརྙེས་པ་དཔལ་ས་སྐྱ་པ་ཆེན་པོའི་གསུང་། བྱང་ཆུབ་ཀྱི་མཆོག་ཏུ་སེམས་བསྐྱེད་པའི་ཆོ་ག་འདི་བྲི་བར་བྱའོ། །དེ་ལ་བཞི་སྟེ། སེམས་བསྐྱེད་པ་བླང་བའི་འཐད་པ་དང་། དེའི་རང་བཞིན་གཏན་ལ་དབབ་པ་དང་། ཇི་ལྟར་བླང་བའི་ཆོ་ག་དང་། བླང་བ་ཇི་ལྟར་བསླབ་པའོ། །དང་པོ་ལ་གཉིས་ཏེ། མ་བླངས་པའི་ཉེས་དམིགས་དང་། བླངས་པའི་ཕན་ཡོན་ནོ། །དང་པོ་སེམས་བསྐྱེད་མ་ཐོབ་ཅིང་སངས་རྒྱས་ཀྱི་བསྟན་པ་ལ་མ་ཞུགས་ན་འཁོར་བར་འཁྱམ། གལ་ཏེ་ཞུགས་ཀྱང་མྱ་ངན་ལས་འདའ་བ་ལས་འཚང་རྒྱ་མི་སྲིད་དོ། །དེ་ལ་འཁོར་བར་སྐྱེ་བའི་ཚུལ་ཡང་ཞེ་སྡང་གིས་དམྱལ་བར་སྐྱེ་སྟེ། དེ་ཡང་གྲང་བའི་སེམས་ཅན་དམྱལ་བ་བརྒྱད། ཚ་བའི་དམྱལ་བ་བརྒྱད་ཀྱི་སྡུག་བསྔལ་དང་ཚེ་ཚད་བཤད་ལ། དེས་ཀྱང་མི་ཕན་པར་ད་དུང་འཁོར་བར་འཁྱམ་པ་ཡི་མུག མདོར་ན། གཤིན་རྗེའི་སྐྱེས་བུས་པགས་པ་མ་ལུས་བཤུས་པས་རབ་ཏུ་ཉམ་ཐག་ཅིང་། །ཤིན་ཏུ་ཚ་བའི་མེ་ཡིས་བཞུ་བའི་ཟངས་ཞུན་ཁུ་བས་ལུས་ལ་བླུགས་གྱུར་པ། །འབར་བའི་རལ་གྲི་མདུང་ཐུང་གིས་བསྣུན་ཤ་ཡི་དུམ་བུ་བརྒྱར་བརླགས་ཤིང་། །རབ་ཏུ་ཚ་བའི་ལྕགས་ཀྱི་ས་གཞིར་ལྟུང་བའི་མི་དགེ་མང་པོར་འགྱུར། །ཞེས་བྱ་བ་ལ་སོགས་པའི་དོན་བཤད་དོ། །འདོད་ཆགས་ཀྱིས་ཡི་དྭགས་སུ་སྐྱེ་སྟེ། དེའང་ཕྱིའི་སྒྲིབ་པ་ཅན་དང་། ནང་གི་སྒྲིབ་པ་ཅན་གཉིས། ཕྱིའི་སྒྲིབ་པ་ཅན་གྱིས་སྐོམ་པས་ཆུ་ལ་བལྟས་པ་ཙམ་གྱིས་སྐམ། ནང་གི་སྒྲིབ་པ་ཅན་གྱིས་བལྟས་པ་ཙམ་གྱིས་རྣག་ཁྲག་ལ་སོགས་པ་མི་གཙང་བར་འགྱུར་ལ། ལྟོགས་སྐོམ་གྱི་སྟོབས་ཀྱིས་ཟོས་ན་ཁ་ཁབ་མིག་ཙམ། མགྲིན་པ་ཁབ་ཙམ། ལྟོ་བ་རྒྱ་མཚོ་ཙམ། དེ་དག་ཏུ་ཁ་ཟས་མི་ཤོང་མི་ཐར། མི་ཁེངས་ཅུང་ཟད་ལྟོར་སླེབས་པ་རྣམས་མེ་མ་མུར་ལ་སོགས་པར་གྱུར་ནས་ཕྱིར་ཞིང་སྡུག་བསྔལ་སྣོན་པ་ལ་སོགས་པ་བཤད། གཏི་མུག་གིས་དུད་འགྲོར་སྐྱེ་སྟེ། དེའང་བྱིངས་ཀྱི་དུད་འགྲོ་རྒྱ་མཚོ་ཆེན་པོ་ན་གནས་པ་རྣམས། ཁང་པ་མེད། སྒོ་མེད། རྭ་བས་སྲུང་ས་མེད་པར་དགྲ་ཟིན་རྣམས་གཅིག་ལ་གཅིག་ཟ་བས་འཚེ་བ་ལ་སོགས་པ་སྐྱི་འབུང་། མིས་སྤྱོད་པའི་དུད་འགྲོ་ལ་མི་ཐེག་པར་བསྐུར་པ། མི་ནུས་པར་བསྐུལ་བ། ལས་བྱས་པའི་མཐར་རྒས་ནས་རང་གི་རྗེ་བོས་གསོད་པ། བཟོད་དཀའ་བའི་ཚུལ་བཤད། བསོད་ནམས་ཀྱི་ཆ་མཐུན་གྱི་དགེ་བའི་རྩ་བ་བསགས་པས་མཐོ་རིས་གསུམ་ཐོབ་ཀྱང་མི་ལ་འདོད་པ་མི་རྙེད། མི་འདོད་པ་མི་སྤོང་། སྡང་བ་དང་ཕྲད་པའམ་ཕྲད་ཀྱིས་དོགས་པ། བྱམས་པ་དང་བྲལ་བའམ་བྲལ་གྱིས་དོགས་པ་ལ་སོགས་པའམ། མི་མང་པོ་མཐུན་ན་མྱ་ངན་མང་བས་སྡུག་བསྔལ། མི་མཐུན་ན་དགྲ་མང་བས་སྡུག་བསྔལ། ནོར་མེད་ན་ཕོངས་པས་སྡུག་བསྔལ། ཡོད་ན་བསྲུང་བས་སྡུག་བསྔལ། ཚེ་ཐུང་ན་ཡུན་ཐུང་བས་སྡུག་བསྔལ། རིང་ན་རྒས་པས་སྡུག་བསྔལ། མདོར་ན་མི་སེམས་རགས་ལ་བསྒྲུབ་དཀའ་བས་སྡུག་བསྔལ་བ་རྣམས་བཤད། ལྷ་མ་ཡིན་ལ་རང་བཞིན་གྱིས་ཞེ་སྡང་བ་ཕྲག་དོག་གིས་ལྷ་ལ་སྡང་ཞིང་རང་ལ་མ་འབྱོར་པས་སྡུག་བསྔལ་བ་དང་། ལྷ་ལ་འཆི་འཕོ་དང་ལྟུང་བ་ལ་སོགས་པའི་སྡུག་བསྔལ་ཏེ། མདོར་ན། ཇི་ལྟར་སྐྱིད་ཀྱང་མཐའ་བཞི་ལས་མི་འདའ་སྟེ། བསགས་པ་ཀུན་མཐའ་འཛད་པ་སྟེ། །མཐོན་པོའི་མཐའ་ནི་དམའ་བ་ཡིན། །འདུས་པའི་མཐའ་ནི་འབྲལ་བ་སྟེ། །འཚོ་བའི་མཐའ་ནི་འཆི་བ་ཡིན། །ཞེས་གསུངས་པ་ལྟར་བཤད་དོ། །གཉིས་པ་གལ་ཏེ་སེམས་བསྐྱེད་མ་བྱས་ན། ཆོས་ཕྱིན་ཅི་མ་ལོག་པ་ཅིག་བྱས་ཀྱང་། མྱ་ངན་ལས་འདས་པ་ཉན་ཐོས་སམ་རང་སངས་རྒྱས་ལས་མི་ཐོབ་ལ་དེ་ཐོབ་ཀྱང་རང་དོན་མི་རྫོགས། གཞན་དོན་མི་ནུས། མཐར་སངས་རྒྱས་འདོད་ཀྱང་བསྒྲུབ་དཀའ་བས་ལམ་གོལ་བ་ཡིན་ལ། མ་ཡི་གྲངས་ནི་རྒྱ་ཤུག་ཚིག་གུ་ཙམ། །རི་ལུས་བགྲངས་ཀྱང་ས་ཡིས་ལང་མི་འགྱུར། །ཞེས་གསུངས་པས་སེམས་ཅན་བོར་ནས་རང་གཅིག་པུ་གྲོལ་བར་འདོད་ཀྱང་གྲོལ་དུ་མི་རུང་བའི་ཕྱིར་རོ། །སྤྱི་དོན་གཉིས་པ་བླངས་པའི་ཕན་ཡོན་ནི། གནས་སྐབས་ཀྱི་ཕན་ཡོན་དང་། མཐར་ཐུག་གི་ཕན་ཡོན་གཉིས་ལས། དང་པོ་གནས་སྐབས་ནི། མཐོང་བའི་ཆོས་ལ་མིང་དང་དོན་འཕོ། འཇིག་རྟེན་ཕ་རོལ་དུ་ངན་སོང་འགོག་ཅིང་བདེ་འགྲོ་མཆོག་ཐོབ། མཐར་ཐུག་ཏུ་སའི་ཡོན་ཏན་རྣམས་རིམ་གྱིས་བསྐྱེད་ནས་འཚང་རྒྱ་བ་ན། གཟུགས་ཀྱི་སྐུའི་ཉེར་ལེན་བྱེད་པའི་ཕྱིར་རོ། །གཉིས་པ་དེའི་རང་བཞིན་གཏན་ལ་དབབ་པ་ལ་གསུམ་སྟེ། སེམས་བསྐྱེད་པའི་ངོ་བོ་ངོས་གཟུང་བ་དང་། དེ་གང་ལས་སྐྱེ་བའི་རྒྱུ་བརྟགས་པ་དང་། སྐྱེས་པའི་འབྲས་བུ་ངེས་པར་བྱ་བའོ། །དང་པོ་ལ་གསུམ་སྟེ། སེམས་བསྐྱེད་པའི་མཚན་ཉིད་དང་། རབ་ཏུ་དབྱེ་བ་དང་། སྐབས་དོན་ངོས་གཟུང་བའོ། །དང་པོ་ལ་གཉིས་ལས་སེམས་བསྐྱེད་པའི་མཚན་ཉིད་ནི། མགོན་པོ་བྱམས་པས། སེམས་བསྐྱེད་པ་ནི་གཞན་དོན་ཕྱིར། །ཡང་དག་རྫོགས་པའི་བྱང་ཆུབ་འདོད། །ཅེས་གསུངས་པས་ཡུལ་གཞན་དོན་དུ། རྣམ་པ་སངས་རྒྱས་ལ་དམིགས་ནས། །བསམ་པ་དེ་ཐོབ་པར་འདོད་པ་སྟེ་ཆོས་སུམ་ལྡན་ནོ། །འདི་ཡང་དག་པར་བླངས་པ་བརྡ་ལས་བྱུང་བའི་སེམས་བསྐྱེད་ལ་དགོངས་ནས་གསུངས་ཀྱི། སེམས་བསྐྱེད་སྤྱིའི་མཚན་ཉིད་དུ་བྱེད་ན། དོན་དམ་སེམས་བསྐྱེད་དང་། དོན་དམ་པ་ཆོས་ཉིད་ཀྱིས་ཐོབ་པ་དང་། སྒྲིབ་པ་དག་པའི་སེམས་བསྐྱེད་ལ་མ་ཁྱབ་པའི་ཕྱིར་རོ། །དེས་ན་སེམས་བསྐྱེད་སྤྱིའི་མཚན་ཉིད་ནི། རྫོགས་པའི་བྱང་ཆུབ་བསྒྲུབ་པའི་བསམ་པ་ཁྱད་པར་བ་ཞེས་བྱ་སྟེ། དེའི་རིགས་མི་མཐུན་འཁོར་བའི་སེམས་དང་། མྱ་ངན་ལས་འདས་པའི་སེམས་གཉིས་བཅད་པས། མི་གནས་པའི་མྱ་ངན་ལས་འདས་པའི་སེམས་སུ་གྲུབ་བོ། །དེ་ལྟ་བུའི་སེམས་དེ་སྔར་མ་ཐོབ་པ་ཐོབ་པར་བྱེད་པས་སེམས་བསྐྱེད་པ་ཞེས་བྱའོ། །འོ་ན་སངས་རྒྱས་ཀྱི་སའི་སྒྲིབ་པ་དག་པའི་སེམས་བསྐྱེད་ལ་མ་ཁྱབ་བོ་ཞེ་ན། རྫོགས་པའི་བྱང་ཆུབ་ཀྱི་སྒྲུབ་པ་ཁྱད་པར་བ་སྟེ་བསྒྲུབ་བྱ་ལ་སྒྲུབ་པར་བཏགས་པ་བ་ཡིན་པས་ཉེས་པ་མེད་དོ། །དེའི་མཚན་གཞི་ནི་སྟོང་ཉིད་སྙིང་རྗེའི་སྙིང་པོ་ཅན་ནོ། །གཉིས་པ་རབ་ཏུ་དབྱེ་བ་ལ་སྒོ་ལྔ་སྟེ། རང་གི་ངོ་བོས་དབྱེ་ན་སྨོན་འཇུག་གཉིས་དང་། ཡུལ་གྱིས་དབྱེ་ན་ཀུན་རྫོབ་དོན་དམ་གཉིས་དང་། སྐྱེ་ཚུལ་གྱིས་དབྱེ་ན་བརྡ་ལས་བྱུང་བ་དང་། ཆོས་ཉིད་ཀྱིས་ཐོབ་པ་གཉིས་དང་། ས་མཚམས་ཀྱིས་དབྱེ་ན་མོས་པས་ཐོབ་པ་དང་། ལྷག་པའི་བསམ་པ་རྣམ་པར་དག་པ། རྣམ་པར་སྨིན་པ། སྒྲིབ་པ་དག་པ་སྟེ་བཞི་དང་། རྟེན་གྱིས་དབྱེ་ན་ས་ལྟ་བུའི་སེམས་བསྐྱེད་ལ་སོགས་པ་ཉི་ཤུ་རྩ་གཉིས་སོ། །གསུམ་པ་སྐབས་དོན་ངོས་གཟུང་བ་ནི། དེ་ལྟར་སེམས་བསྐྱེད་པ་སྤྱིའི་རྣམ་གཞག་གོ་བར་བྱས་ནས་སྐབས་སུ་བབ་པའི་སེམས་བསྐྱེད་པ་འདི་ནི། ངོ་བོ་སྨོན་འཇུག་ཀུན་རྫོབ་ལས་བསྡུས་པ། ཡང་དག་པར་བླངས་པ། བརྡ་ལས་བྱུང་བའི་སེམས་བསྐྱེད་པ་མོས་པ་སྤྱོད་པའི་སེམས་བསྐྱེད་ས་ལྟ་བུའི་ཁོངས་སུ་གཏོགས་པ་དེ་ལེན་པ་ཡིན། དོན་དམ་སེམས་བསྐྱེད་དང་དོན་དམ་པ་ཆོས་ཉིད་ཀྱིས་ཐོབ་པ་དང་། ལྷག་བསམ་དག་པ་ལ་སོགས་པ་ལ་ནི་སེམས་བསྐྱེད་པའི་ཆོ་ག་མི་བཞེད་དེ། གཞུང་ལུགས་ལས་མ་བཤད་པ་དང་། ཀུན་རྫོབ་པའི་སེམས་བསྐྱེད་ནས་ལམ་བསྒོམས་ན་སོ་སོ་རང་གི་རིག་པའི་ཡེ་ཤེས་ལ་རང་གི་ངང་གིས་སྐྱེ་བ་མེད་པའི་ཚུལ་གྱིས་གཞན་རྐྱེན་གྱི་ཆོ་ག་ལ་མ་ལྟོས་པར་སྐྱེ་བའི་ཕྱིར་རོ། །དཔེར་ན་ས་བོན་འདེབས་པ་ལ། ཞིང་པས་འབད་དགོས་ཀྱང་སྙེ་མར་ནས་འདེབས་པ་ལས་མི་ལ་བྱར་མེད་པ་བཞིན་ནོ། །དེ་ལྟ་བུའི་སེམས་བསྐྱེད་པ་འདི་ལ་མི་མཐུན་པའི་ཕྱོགས་སྤོང་བའི་སེམས་རྒྱུན་ཆགས་ཡོད་ན་སྡོམ་པར་འགྱུར་བས། དེ་བཤད་ན་བྱང་ཆུབ་སེམས་དཔའི་སྡོམ་པར་འགྱུར་བ་སྤྱིའི་མཚན་ཉིད་དང་། རབ་ཏུ་དབྱེ་བ་དང་། བསླབ་པར་བྱ་བ་གསུམ་གྱིས་ངེས་པར་བྱའོ། །དང་པོ་ནི་རྫོགས་པའི་སངས་རྒྱས་ཀྱི་བསྒྲུབ་པ་ཁྱད་པར་བ། མི་མཐུན་པའི་ཕྱོགས་སྤོང་བའི་སེམས་རྒྱུན་ཆགས་སོ། །གཉིས་པ་རབ་ཏུ་དབྱེ་ན། སྨོན་པ་དང་། འཇུག་པ་གཉིས་སོ། །དེ་གཉིས་ཀྱི་མཚན་ཉིད་ལ། འཇིག་རྟེན་པའི་བྱང་ཆུབ་ཀྱི་སེམས་སྨོན་པ་ཡིན་ལ། ས་ཐོབ་པ་ཡན་ཆད་འཇུག་པའོ། །ཞེས་གསུངས་པ་ནི་ལུང་ཆོས་ལ་འདྲིས་ཆུང་བར་ཟད་དེ། བསླབ་བཏུས་སུ་འཇུག་པའི་སྡོམ་པ་སོ་སོའི་སྐྱེ་བོ་ཉིད་ལ་སྐྱེ་བར་བཤད་པས་སོ། །དེས་ན་གཞན་དོན་དུ་སངས་རྒྱས་ཐོབ་པར་འདོད་པ་དང་། དེའི་དོན་དུ་སྤྱོད་པ་བསྒྲུབ་པར་འདོད་པའོ། །དེ་ལ་འགའ་ཞིག་སྨོན་པ་ལ་སྡོམ་པ་མེད་དེ། བྱང་ཆུབ་སྨོན་པའི་སེམས་ལ་ནི། །འཁོར་ཚེ་འབྲས་བུ་ཆེ་འབྱུང་ཡང་། །ཇི་ལྟར་འཇུག་པའི་སེམས་བཞིན་དུ། །བསོད་ནམས་རྒྱུན་ཆགས་འབྱུང་བ་མེད། །ཅེས་བཤད་པས་སོ། །ཞེས་གསུང་ངོ་། །བདག་གི་བླ་མ་དཔལ་ས་སྐྱ་པའི་ཞལ་སྔ་ནས་ནི། སྨོན་འཇུག་གཉིས་ཀ་ལ་སྨོན་པའི་སེམས། སྨོན་པའི་སེམས་བསྐྱེད་པ། སྨོན་པ་མི་ཉམས་པར་བསྲུང་བ་གསུམ་དང་། འཇུག་པའི་སེམས། འཇུག་པའི་སེམས་བསྐྱེད་པ། འཇུག་པའི་སེམས་མི་ཉམས་པར་བསྲུང་བ་གསུམ་ཡོད་དོ། །ཞེས་གསུངས་པ་ནི་མདོ་དང་རྒྱུད་ཀྱི་དགོངས་པ་ཕྱིན་ཅི་མ་ལོག་པར་ངེས་སོ། །དེའི་རྗེས་སུ་འབྲངས་ནས་སྨོན་འཇུག་གི་སེམས་རྐྱང་པ་སྡོམ་པ་མ་ཡིན་ལ། སྨོན་འཇུག་གི་སེམས་བསྐྱེད་པ་ལ་མི་མཐུན་པའི་ཕྱོགས་གཞི་དང་བཅས་པ་སྤོང་སེམས་ཡོད་ན་གཉིས་ཀ་ཡང་སྡོམ་པར་འགྱུར་ཏེ་སྡོམ་པའི་མཚན་ཉིད་དང་ལྡན་པའི་ཕྱིར་རོ། །སྡོམ་པའི་མཚན་ཉིད་དང་ལྡན་ཡང་སྡོམ་པར་མི་འགྱུར་ན་སྡོམ་པ་གཞན་ཐམས་ཅད་ཀྱང་སྡོམ་པར་མི་འགྱུར་རོ། །སློབ་དཔོན་ཞི་བ་ལྷ་ནི། སྡོམ་པས་མ་ཟིན་པའི་སྨོན་པ་རྐྱང་པ་ལ་བསོད་ནམས་རྒྱུན་ཆགས་མི་བཞེད་པ་ཡིན་ནོ། །སྤྱིར་སྡོམ་པས་མ་ཟིན་ཡང་བསོད་ནམས་རྒྱུན་ཆགས་འབྱུང་བ་ལ་འགལ་བ་མེད་དེ། སངས་རྒྱས་ལ་དམིགས་ནས་མེ་ཏོག་གཅིག་ཙམ་ཕུལ་བ་ལ་ཡང་བསོད་ནམས་རྒྱུན་ཆགས་བཤད་པའི་ཕྱིར་རོ། །སློབ་དཔོན་ཛེ་ཏཱ་རི་ནི་སེམས་ཅན་ཐམས་ཅད་ལ་ཕན་བདེ་བསྒྲུབ་པའི་དོན་དུ་སེམས་བསྐྱེད་པར་ཁས་འཆེ་བ་ནི་སྨོན་པ། དེ་དུས་རྒྱུན་དུ་མི་ཉམས་པར་བསྲུང་བ་ཁས་འཆེ་བ་ནི་འཇུག་པ། བྱང་ཆུབ་སེམས་དཔའི་བསླབ་པ་མཐའ་དག་བསྲུང་བར་ཁས་འཆེ་ན་སྨོན་པའི་སྡོམ་པ། ཇི་ལྟར་བསྲུང་བ་ལྟར་སྤྱོད་པར་ཁས་འཆེ་བ་ནི་འཇུག་པའི་སྡོམ་པར་བཞེད་པ་ཡིན་ནོ། །དེས་ན་ཆོ་ག་ཡང་སེམས་ཅན་གྱི་དོན་དུ་བསྔོ་བའི་སྨོན་པ་སྔོན་དུ་བཏང་ནས། དེ་ནས་སྨོན་འཇུག་གཉིས་སྟབས་གཅིག་ཏུ་བླངས་ནས་བྱང་ཆུབ་སེམས་དཔའི་སྡོམ་པ་ལ་མོས་པ་བརྟན་པོ་ཡོད་ན་ཕྱིས་སྨོན་འཇུག་གི་སྡོམ་པ་གཉིས་ཀའང་སྟབས་གཅིག་ལེན་པའི་ལུགས་སུ་མཛད་དོ། །སློབ་དཔོན་ཞི་བ་ལྷ་ནི་སེམས་བསྐྱེད་པ་ཉིད་ལས་སེམས་བསྐྱེད་པའི་སྡོམ་པ་ལེན་པའི་ཆོ་ག་ལོགས་པ་མི་བཞེད་ལ། སློབ་དཔོན་ཀླུ་སྒྲུབ་ཀྱང་སེམས་བསྐྱེད་དང་སྡོམ་པ་ཐུན་མོང་དུ་ལེན་པ་འདི་བཞེད་པ་ཡིན་ནོ། །གསུམ་པ་བསླབ་པར་བྱ་བ་ལ་གསུམ་སྟེ། སྡོམ་པའི་ཚུལ་ཁྲིམས་དང་། དགེ་བ་ཆོས་སྡུད་དང་། སེམས་ཅན་དོན་བྱེད་དོ། །དེ་དག་ལ་ཡང་སོ་སོའི་ངོ་བོ་ངོས་གཟུང་བ། གཅིག་དང་ཐ་དད་བསམ་པ། གསུམ་དུ་གྲངས་ངེས་པ། སློབ་པའི་གོ་རིམ་ངེས་པ། གསུམ་པོའི་བྱ་བ་དབྱེ་བ་ལྔ་ལས། དང་པོ་ནི་མི་དགེ་བ་གཞི་དང་བཅས་པ་སྤོང་བའི་སེམས་ནི་སྡོམ་པའི་ཚུལ་ཁྲིམས། དགེ་བའི་ཆོས་མཐའ་དག་བསྒྲུབ་པའི་སེམས་ནི་དགེ་བ་ཆོས་སྡུད། གཞན་གྱི་དོན་ཕྱིན་ཅི་མ་ལོག་པར་བརྩོན་པའི་སེམས་ནི་སེམས་ཅན་དོན་བྱེད་དོ། །གཉིས་པ་ཐ་དད་བསམ་པ་ནི་ཤེས་པའི་ངོ་བོ་གཅིག་ལ་འཇུག་ཡུལ་ལྡོག་པ་གསུམ་ཐ་དད་དེ། དཔེར་ན་རིན་པོ་ཆེ་གཅིག་ཉིད་མུན་པ་སྤོང་། ནོར་སྡུད། རིམས་ནད་སེལ་བ་བཞིན་ནོ། །གསུམ་པ་གྲངས་ངེས་པ་ནི། འཚང་རྒྱ་བ་ལ་བསླབ་བྱ་གསུམ་དུ་འདུས་ཏེ། སྐྱོན་མེད་ཡོན་ཏན་དང་ལྡན། གཞན་གྱི་དོན་བསྒྲུབ་པ་ལ་གསུམ་ལས་ཉུང་ན་མི་འདུས། མང་ན་མི་དགོས་པའི་ཕྱིར་རོ། །བཞི་པ་གོ་རིམ་ངེས་པ་ཡང་། སྐྱོན་སྤོང་ནས་ཡོན་ཏན་འཚོལ། ཡོན་ཏན་གྲུབ་ནས་གཞན་དོན་ལ་འཇུག་སྟེ། དེའང་ལས་དང་པོ་པའི་ས་ལ་སྡོམ་པའི་ཚུལ་ཁྲིམས་གཙོ། མོས་སྤྱོད་ལ་དགེ་བ་ཆོས་སྡུད་གཙོ། ས་ཐོབ་ནས་སེམས་ཅན་དོན་བྱེད་གཙོ་བོ་ཡིན་པའི་ཕྱིར་རོ། །ལྔ་པ་དེ་ལྟ་བུའི་སྡོམ་པ